De Reih von de Besitza is von 1436 bis heit beinåh lücknlos feststöiboa, von de Maltesa-Ritta augfaungt. 1893 is de Mühl duach a Valåssnschåft in Besitz von da Famüle Kronberger und Frank kumma, de wo in Oberlaa a Fleischhauarei und a Bäckarei bsessn haum. De zwaa Ehepoa haum de Mühl mitsaumtn Wåssarecht füan Liesingbåch kauft. Danebn san in zwaa Teich im Wintar a Eisprodukteaun gfüaht wuan; de Eisklötz san in an Eishaus glågat gwesn, des wås an Aufzug ghåbt håt, dea wo zeascht mit Wåssakråft, daunn seit 1935 mit an Elektromotoa betriebn wuan is. Füan Eisvakauf håts a Brücknwaag gebn.